**Zo školských lavíc do ulíc – projekt „Vzdelanie je budúcnosť“ vyvrcholí orientačným behom naprieč Banskou Bystricou**

Banská Bystrica, 9. apríl 2018

**Zo školských lavíc do ulíc Banskej Bystrice. Druhý ročník projektu „Vzdelanie je budúcnosť“ organizovaný Euroatlantickým centrom opäť vyvrcholí orientačným behom vybraných žiakov tamojších základných škôl naprieč mestom v „srdci Európy“. Finále projektu sa uskutoční vo štvrtok, 19. apríla 2018, s oficiálnym zahájením na námestí Slovenského národného povstania v Banskej Bystrici. Projekt je realizovaný s finančnou podporou mesta Banská Bystrica.**

Vo štvrtok, 19. apríla 2018, vyvrcholí druhý ročník projektu „Vzdelanie je budúcnosť orientačným behom naprieč historickým centrom Banskej Bystrice. Do tohto ročníku podujatia sa zapojilo 6 základných škôl, z ktorých boli na základe ich aktivity vybraných celkovo 30 žiakov. Finále projektu je obohatené o množstvo nových kultúrnych inštitúcií, ktoré budú slúžiť ako stanoviská orientačného behu a v ktorých budú preverené vedomosti žiakov o Banskej Bystrici a jej histórii, s dôrazom na prácu v kolektíve, rýchlosť, ale aj šikovnosť.

V prvej časti projektu sa uskutočnilo 6 interaktívnych hodín na základných školách mesta, kde sa členovia Euroatlantického centra a zároveň študenti Fakulty politických vied a medzinárodných vzťahov so žiakmi rozprávali o Európskej únii, jej činnosti a fungovaní. Hodina začala krátkym výkladom prostredníctvom prezentácie, ktorej cieľom bolo plynulo prejsť k diskusii so žiakmi. Na postup do finále bolo potrebné absolvovať vedomostný test a aktívne sa zapájať do diskusie. Cieľom tohto projektu je zvýšiť povedomie žiakov o Európskej únii a vzbudiť u nich záujem o túto problematiku.

Projekt „Vzdelanie je budúcnosť“ je organizovaný Euroatlantickým centrom s finančnou podporou mesta Banská Bystrica. Partnermi podujatia sú Fakulta politických a medzinárodných vzťahov Univerzity Mateja Bela v Banskej Bystrici, Múzeum Slovenského národného povstania, Radnica mesta Banská Bystrica, Štátna vedecká knižnica v Banskej Bystrici, Kancelária prezidenta Slovenskej republiky, Dom Matice slovenskej v Banskej Bystrici a Stredoslovenské múzeum Thurzov dom.